Anzjan ħelisha ħafif wara inċident li seħħ għall-ħabta tas-1.30 p.m. f’Ta’ Paris, Birkirkara. L-inċident seħħ meta sewwieq anzjan tilef il-kontroll tal-karozza tiegħu, qaċċat l-ilqugħ tal-ħadid li hemm mat-triq bil-konsegwenza li baqa’ nieżel sitt filati taħt it-triq. Persuni fuq il-post qalu ma’ tvm.com.mt li fil-ħin tal-inċident kienet għaddejja mara li b’xorti tajba ma ntlaqtitx mill-karozza tal-anzjan. Kawża tal-inċident issejħu l-Pulizija fuq il-post filwaqt li kien meħtieġ ukoll l-intervent tal-membri mid-Dipartiment tal-Protezzjoni Ċivili li qalgħu u tellgħu lill-anzjan fit-triq mill-karozza. Hawnhekk ingħata l-ewwel għajnuna minn tim mediku li wasal f’ambulanza fejn mill-ewwel indikazzjonijiet jidher li l-anzjan kien qiegħed ibati biss minn xokk.